謝任瀘州師中寄荔枝
作者：文同
朝代：宋

paragraphs: 有客來山中，云附瀘南信。
開門得君書，歡喜失鄙吝。
筠籨包荔子，四角具封印。
童稚瞥聞之，群來立如陣。
競言此佳果，生眼不識認。
相前求拆觀，顆顆紅且潤。
衆手攫之去，爭奪遞追趁。
貪多乃爲得，廉耻曾不問。
喧鬧俄頃聞，咀嚼一時盡。
空餘皮與核，狼籍入煨燼。